Så er det ganske vist. Midt i Afghanistan-evalueringer og vedtagelse af en ny planlov annoncerede regeringen, at Venstre, Socialdemokraterne, Liberal Alliance, Dansk Folkeparti og Det Radikale Venstre har besluttet, at Danmarks nye kampfly bliver det amerikanske Joint Strike Fighter.

Og præcis som ventet bliver der tale om 27 fly, sådan som kampflykontoret og regeringen har anbefalet. I første omgang bestiller Danmark ganske vist kun 21, mens de sidste seks bestilles senere, hvis prisen holder.

Valget af JSF overrasker ingen. Lige siden Danmark gik med i udviklingen af det topmoderne kampfly, har det ligget i kortene, at man også skulle købe det. Og det gør Danmark så nu til en samlet pris på 56,4 milliarder kroner.

Læs også: Det ender med en JSF

Set i bakspejlet er der imidlertid tale om en særdeles uskøn proces. Allerede i første runde af den langtrukne købsproces trak europæiske Eurofighter sig fra konkurrencen, med den begrundelse at valget var afgjort på forhånd. Og siden fulgte svenske Gripen efter.

Det undrede derfor mange, at både Eurofighter og Boeing gik med i denne seneste udbudsrunde, men måske var det JSF’s massive udviklingsproblemer som et kort øjeblik fik dem til at tro, at de havde en chance. Det havde de ikke. Det stod klart i samme øjeblik, kampflykontoret offentliggjorde beregninger, der viste, at JSF var både bedst – og overraskende nok – også billigst.

De seneste uger har den »store og herlige debat«, som forsvarsminister Peter Christensen (V) lovede befolkningen, sat store spørgsmålstegn ved beregningerne. Og de er da også bemærkelsesværdigt mere optimistiske end dem, Norge har foretaget af det samme fly.

Ikke bare er et dansk JSF væsentlig billigere at købe end et norsk, det er også meget billigere at vedligeholde, og så kan det flyve væsentlig flere timer om året – for blot at nævne nogle få besynderligheder.

Hvordan det kan gå til, er et af de mange spørgsmål, som kritikerne ikke nåede at få svar på, før aftalen blev hastet på plads. Og det er ikke kun Enhedslisten, SF og Konservative, der er skeptiske over for, om de danske beregninger holder. Også Eurofighter beskyldte fredag kampflykontoret for at have fiflet med tallene for at få JSF til til at se bedre og billigere ud, end der er belæg for.

Hvis Eurofigter har bare det mindste ret, så er Folketinget blevet ført bag lyset, og danskerne har været vidne til en vaskeægte demokratisk skandale.

Læs også: Joint Strike Fighter giver bingo i Washington